Benedetto Erba Odescalchi

**Benedetto Erba Odescalchi**, også **Benedetto Odescalchi-Erba** (1679–1740) var en katolsk erkebiskop av Milano og kardinal i den romersk-katolske kirke.
## Liv og virke
### Prest
Odescalchi ble ordinert til diakon den 11. oktober 1711 av kardinal Lorenzo Casoni, og den samme ordinerte ham til prest den 18. oktober samme år.
### Titulærerkebiskop, nuntius til Polen
Den 3. januar 1712 ble han bispeviet til titulærerkebiskop av *Tessalonica* av kardinal Fabrizio Paolucci. Den 26. januar 1712 ble han utnevnt til apostolisk nuntius til Polen. 
### Erkebiskop av Milano
I oktober samme år ble han erkebiskop av Milano. Han trakk seg dermed fra vervet som apostolisk nuntius i november 1712.
### Kardinal
I konsistoriet den 30. januar 1713 kreerte pave Klemens XI ham til kardinal. Hans titulærkirke var *[[Santi Nereo e Achilleo]]*. Men den 29. januar 1725 ble Odescalchi tildelt titulærkirken *[[Santi XII Apostoli]]*.

Som erkebiskop av Milano fokuserte han på pastorale aktiviteter, og tok som sine forbilder erkebiskop Carlo Borromeo og pave Innocens XI. Han tok seg av utdannelsen til sekulærprestene og forsøkte å reformere nonneklostrene. I 1717 foretok han et pastoralbesøk i et avsidesliggende område av bispedømmet, i fjellene i Ticino, og også i årene etter fortsatte han å besøke avsidesliggende områder av sitt store bispedømme. Siden 1723 startet han de såkalte bymisjonene for å øke den religiøse sans i bybefolkningen.

Han grunnla seminaret *San Giovanni sul Muro* i Milano, et av de største i byen. Den 22. juli 1714 godkjente han kongregasjonen av misjonsoblatene i Rho, og i 1735 autoriserte han oppføringen av et hus av ursulinersøstre i Milano. I 1716 fikk Benedetto Erba utvirket fra pave Klemens XI at de regulære kanniker ved katedralen i Milano kunne bære den hvite damaskmitra ved høytidelige liturgiske feiringer. Han overvåket personlig restaureringen av kuppelen og krypten til basilikaen *Sant'Ambrogio*, og dekorerte den i rokokkostil.

Benedetto Erba var en stor beskytter av kultur og kunst, så vel som en samler av skulpturer og malerier, og det meste av galleriet hans er nå på bispedømmemuseet i Milano, inkludert de 41 portrettene av de første erkebiskopene i Milano han bestilte fra og med 1715.

Selv om hertugdømmet Milano under hans regjering gikk over fra det spanske rike til Habsburgmonarkiet, lyktes Benedetto Erba med å opprettholde gode forbindelser med alle de politiske makter. Han deltok i de pavelige konklaver i 1721, 1724 og 1730, og i alle disse tre konklavene var den mange som antok at han ville bli valgt til pave.
.
Den 6. desember 1736, i en alder av 57 år, trakk Odescalchi seg tilbake som erkebiskop av Milano. 

Han døde 13. desember 1740 i sin bispeby.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Kardinal Gasparo Carpegna (1625-1714) *1670
* Kardinal Fabrizio Paolucci (1651-1726) *1685
* Kardinal *Benedetto Odescalchi-Erba* (1679-1740) *1712

## Litteratur
* *Dizionario di erudizione storico-ecclesiastica da San Pietro sino ai nostri giorni di Gaetano Moroni*, 1879, Venezia, Tip. Emiliana
* *Dizionario Biografico degli Italiani* di Alberto Maria Ghisalberti, Massimiliano Pavan, Istituto della Enciclopedia italiana - 1960, Milano
* *Annali d'Italia, dal principio dell'era volgare sino all'anno MDCCL*. di Lodovico Antonio Muratori
* Luciano Vaccaro, Giuseppe Chiesi, Fabrizio Panzera: *Terre del Ticino*. Diocesi di Lugano, Editrice La Scuola, Brescia 2003, 83, 406, 410, 411nota, 420.

## Referanser